钦定古今图书集成/明伦汇编/官常典/第451卷 > 滕抚
## 钦定古今图书集成/明伦汇编/官常典/第451卷 > 滕抚

按《后汉书》本传，“抚字叔辅，北海剧人也。初仕州郡，稍
迁为涿令，有文武才用。太守以其能委任郡职，兼领
六县，风政修明，流爱于人。在事七年，道不拾遗。顺帝
末，扬、徐盗贼群起，磐牙连岁。建康元年，九江范容、周
生等相聚反乱，屯据历阳，为江淮巨患。遣御史中丞
冯绲将兵，督扬州刺史尹燿、九江太守邓显讨之。燿”、
显军败，为贼所杀。又阴陵人徐凤、马勉等复寇郡县杀略吏人。凤衣绛衣，带黑绶，称“无上将军”；勉皮冠黄
衣，带玉印，称皇帝。筑营于当涂山中，乃建年号，置百
官，遣别帅黄虎攻没合肥。明年，广陵贼张婴等复聚
众数千人反据广陵。朝廷博求将帅，三公举抚有文
武才，拜为九江都尉，与中郎将赵序助冯绲，合州郡
兵数万人共讨之。又广开赏募，钱邑各有差。梁太后
虑群贼屯结，诸将不能制，又议遣太尉李固，未及行，
会抚等进击，大破之，斩马勉、范容、周生等千五百级。
徐凤遂将馀众，攻烧东城县。下邳人谢安应募，率其
宗亲，设伏击凤，斩之。封安为平乡侯，邑三千户，拜抚
中郎将，督扬、徐二州事。抚复进击张婴，斩获千馀人。
赵序坐畏懦不进，诈增首级，征还弃市。又历阳贼华
孟自称黑帝，攻九江，杀郡守。抚乘胜进击，破之，斩孟
等三千八百级，掳获七百馀人，牛马财物不可胜算。
于是东南悉平，振旅而还。以抚为左冯翊，除一子为
郎。抚所得赏赐，尽分于麾下。性方直，不交权埶，宦官
怀忿。及论功当封，太尉胡广时录尚书事，承旨奏黜
抚，天下怨之。卒于家。